सीहोर | युवा उत्सव 2018-19 के अंतर्गत महाविद्यालय स्तर पर आयोजित भव्य सांस्कृतिक विधाओं में 6 सितंबर को रूपांकन एवं साहित्यिक विधाओं का आयोजन किया गया वक्तृता विधा में प्रतिभागियों ने सोशल मीडिया एवं मतदान जागरूकता अभियान तथा वाद विवाद विधा में इस सदन की राय में लोकसभा एवं विधानसभा चुनाव एक साथ किया जाना उचित होगा विषय पर अपने विचार रखे। इस अवसर पर प्राचार्य डॉ. एम.एस. राठौर ने कहा कि भारत जैसे देश में युवाओं की जागरूकता पर ही लोकतंत्र की सफलता निर्भर करती है। जिला सांस्कृतिक समन्वयक डॉ. राजकुमारी शर्मा ने कहा कि जीवन में सफलता प्राप्त करने के लिए सही दिशा में उठाया गया पहला कदम महत्वपूर्ण होता है। युवा उत्सव को महाविद्यालय प्रभारी डॉ. भुवनेश्वरी स्वामी ने भारत में लोकतंत्र एवं निर्वाचन पद्धति पर अपने विचार रखें। मूर्तिकला में गणेश की प्रतिमा को प्रतिभागियों ने रूपाकार दिया। कार्टूनिंग में राजनीति के रंगों को प्रतिभागियों ने अभिव्यक्ति दी। कोलाज विधा एशियन गेम्स 2018 पर केंद्रित थी। पोस्टर प्रतियोगिता का विषय निष्पक्ष मतदान था। साथ ही सामान्य ज्ञान पर आधारित प्रश्न मंच का भी आयोजन किया गया। निर्णायक की भूमिका में डॉ. कल्पना दबे, डॉ. फरजाना रिजवी, डॉ. दीपा श्रोती, डॉ. आई.ए. दुर्रानी, डॉ. ज्योति नेताम, डॉ. वर्षा जायसवाल, श्रीमति दीपिका शर्मा रहे। जिला सांस्कृतिक समन्वयक डॉ. राजकुमारी शर्मा ने बताया कि महाविद्यालय स्तर पर विभिन्न विधाओं में प्रथम स्थान प्राप्त करने वाले प्रतिभागी जिला स्तर पर आगामी 18, 19 व 20 सितंबर 2018 को आयोजित होने वाले युवा उत्सव में सहभागिता करेंगे।